Karsten Lauritzen (V), 2012-01-17:
L 57, som vi behandler i Folketingssalen i dag, skal bringe dansk straffelovgivning i overensstemmelse med det nye EU-direktiv om forebyggelse og bekæmpelse af menneskehandel og beskyttelse af ofrene herfor.
Man må imidlertid sige, at det er formålstjenligt, at Danmarks strafferetlige værn mod menneskehandel forbliver på samme niveau som resten af EU's, da det er en af de alvorligste former for grænseoverskridende kriminalitet.
Lovforslaget indebærer, at straffelovens definition af menneskehandel udvides, således at også udnyttelse af strafbare handlinger fremover kan straffes som menneskehandel.
Det vil f.eks. være tilfældet, hvor gerningsmanden har tvunget den pågældende til at komme her til landet med henblik på at udnytte den pågældende til systematisk butiks- eller lommetyveri.
Lovforslaget indeholder desuden et forslag om at forøge strafferammen fra de nuværende 8 år til 10 år.
Endelig indebærer lovforslaget, at danske statsborgere og andre, der har fast ophold her i landet, kan blive retsforfulgt ved danske domstole for menneskehandel begået i udlandet, selv om handlingen ikke er strafbar efter lovgivningen på gerningsstedet.
Det er også ganske fornuftigt.
En FN-opgørelse viser, at netop menneskehandel er den kriminalitetsform, som desværre er i størst vækst, og jeg behøver ikke at uddybe det ubehag, som jeg tror at vi alle sammen føler, når vi hører historier om kvinder, der bliver holdt under slavelignende forhold.
Det er imidlertid ikke kun kvinder, der bliver handlet.
Det er altså i al væsentlighed menneskehandler, og derfor skal det også bekæmpes, hvorfor det er rigtigt at udvide definitionen.
Det er ligeledes fornuftigt at udvide strafferammen for menneskehandel, således at Danmark følger niveauet i resten af Det Europæiske Fællesskab.
I den forbindelse er det vigtigt, at domstole og myndigheder udnytter de rammer og muligheder, som lovgivningen giver.
Det er noget, som Venstre vil forfølge nærmere i den udvalgsbehandling, som vi skal have.
Det er os ubegribeligt, hvorfor kyniske bagmænd kun bliver idømt få års fængselsstraf, når den pågældende lovgivning hjemler mulighed for at idømme op til 8 års fængsel.
Hvorfor nedlægger man ikke påstand om større straf?
For Venstre er der meget få formidlende omstændigheder ved menneskehandel, og derfor burde de fleste domme ligge væsentligt over det, de gør i øjeblikket.
Det er selvfølgelig et spørgsmål for domstolene at tage stilling til, men det er dog et signal, som vi kan sende fra Folketinget, og det er et signal, som vi gladeligt sender ved at øge strafferammen.
De forholdsvis lave straffe, der bliver idømt i dag, har ikke den nødvendige afskrækkende effekt på bagmændene.
Det er der også en række organisationer, bl.a. Reden International, der påpeger i høringssvarene.
Desværre er danske statsborgere også involveret i menneskehandel, og selv om forbrydelserne er begået uden for Danmarks grænser, er det afgørende, at de alligevel kan straffes, og derfor er det en markant forbedring af loven, at vi nu kan straffe for menneskehandel, også selv om det foregår uden for Danmarks grænser.
Strammere lovgivning løser dog ikke alene problemet, men det er naturligvis et skridt på vejen.
Vi kan kun komme menneskehandel til livs, hvis den nye lovgivning følges op af et massivt fokus fra politiet og andre relevante myndigheders side, og hvis der bliver idømt nogle straffe, som i højere grad udnytter den strafferamme, som Folketinget har vedtaget og nu med det her lovforslag hæver.
Så jeg skal på Venstres vegne sige, at vi stemmer for lovforslaget og glæder os til den udvalgsbehandling, som efterfølger den her første behandling.